RETTENS KENDELSE (Femte Afdeling)

23. juli 1997

Sag T-24/96

u.

mod

Det Europæiske Center for Udvikling af Erhvervsuddannelse (CEDEFOP)

»Stillingtagen til sagen ufornøden«

Fuldstændig gengivelse på tysk II-749

Angående:

Påstand om annullation af CEDEFOP's afgørelse af 8. februar 1996, hvorved en anmodning om forlængelse af sagsøgerens placering ved Kommissionen for De Europæiske Fællesskabers kontor i Berlin blev afslået, og det blev pålagt ham at tiltræde tjenesten i Thessaloniki.

Udfald:

Stillingtagen til sagen ufornøden.

Resumé af kendelse

Begæringen om, at det kendes ufornødent at træffe afgørelse

Ved afgørelse fra sagsøgte (CEDEFOP) af 31. juli 1995 blev sagsøgeren med virkning fra den 1. september 1995, hvor sagsøgte flyttede til Thessaloniki, placeret ved Kommissionen for De Europæiske Fællesskabers kontor i Berlin for en periode på seks måneder.

Ved skrivelse af 12. februar 1996 meddelte sagsøgte sagsøgeren sin afgørelse af 8. februar 1996, hvorefter han skulle gøre tjeneste i Thessaloniki fra den 1. marts 1996. Sagsøgte tilføjede, at såfremt sagsøgeren afslog at rejse til Thessaloniki til dette tidspunkt, ville dette blive betragtet, som om han havde taget sin afsked.

Ved stævning indleveret til Rettens Justitskontor den 27. februar 1996 anlagde sagsøgeren i medfør af EF-traktatens artikel 179 sag med påstand om annullation af afgørelsen af 8. februar 1996, hvorved anmodningen om forlængelse af hans placering ved Kommissionens kontor i Berlin blev afslået, og det blev pålagt ham at tiltræde tjenesten i Thessaloniki.

Ved kendelse af 29. marts 1996 (sag T-24/96 R, U. mod CEDEFOP, Sml. Pers. II, s. 479), hvorved sagen om foreløbige forholdsregler blev afsluttet, forlængede Rettens præsident udsættelsen af gennemførelsen til den 12. april 1996 og afviste i øvrigt begæringen om foreløbige forholdsregler.

I replikken, der blev indleveret til Rettens Justitskontor den 14. november 1996, anmodede sagsøgeren Retten om at afsige en kendelse om, at det er ufornødent at træffe afgørelse. I duplikken af 13. januar 1997 erklærede sagsøgte ikke at have nogen indsigelser mod denne anmodning.

Sagsøgte og sagsøgeren har indgivet en begæring om, at det fastslås, at det er ufornødent at træffe afgørelse, ved særskilt dokument indleveret henholdsvis den 28. maj og den 2. juni 1997.

Retten skal herefter fastslå, at det er ufornødent at træffe afgørelse i nærværende sag.

Sagens omkostninger

Sagsøgte har nedlagt påstand om, at Retten tilpligter sagsøgeren at betale samtlige sagens omkostninger i medfør af procesreglementets artikel 87, stk. 3, andet afsnit. Det gøres gældende, at sagsøgeren anlagde sagen og indgav begæringen om foreløbige forholdsregler vel vidende, at han ikke havde nogen udsigt til at få medhold i disse (præmis 16).

Retten bemærkede, at det fremgår af artikel 20 i vedtægten for tjenestemænd i De Europæiske Fællesskaber, at »tjenestemanden skal tage bopæl på tjenestestedet eller i en sådan afstand fra dette, at han ikke hindres i udførelsen af sit arbejde«. Idet sagsøgeren accepterede sin fastansættelse den 1. januar 1996 som tjenestemand ved CEDEFOP, vidste han, at han skulle tage bopæl i Thessaloniki, som har været sagsøgtes faste hjemsted siden den 1. september 1995 (præmis 17).

Konklusion:

Det er ufornødent at træffe afgørelse i sagen.

Sagsøgeren bærer sine egne sagsomkostninger såvel som de sagsomkostninger, som sagsøgte har afholdt i forbindelse med sagen om foreløbige forholdsregler og i nærværende sag.